আবু সুফিয়ানের কথার জবাবে খালিদ বললো, ‘স্বীকার করছি বাস্তবতা কঠিন। কিন্তু সিদ্ধান্ত নিলে মুসলমানদের পরাজিত করা যে একেবারেই অসম্ভব তা আমি মনে করি না। ভেবে দেখুন, মুসলমানদের সংখ্যা মাত্র তিন হাজার আর আমাদের সৈন্যসংখ্যা দশ হাজারের অধিক। এই তিন হাজার সৈন্য এক জায়গায় জমাট বেঁধে নেই। তারা মদিনা শহরের চারদিকে ছড়িয়ে আছে। তিন দিকের বিশাল এলাকা জুড়ে ছোট ছোট ক্যাম্প করেছে খন্দকের পাশে। একদলকে ডিউটি দিয়ে রেখেছে পাহাড়ের পাদদেশে। আমরা যদি আমাদের দশ হাজার সৈন্যকে চারদিকে ছড়িয়ে দেই তবে একদিকেই আমাদের সৈন্য থাকবে ওদের সব সৈন্যের সমান। আমাদের অস্ত্রের অভাব নেই, সৈন্যেরও কমতি নেই। জানি, আমরা এগিয়ে গেলে ওরা তীরবৃষ্টি করবে। কিন্তু কতক্ষণ? আমরাও তীরবৃষ্টি করে ওদের পিছু হটিয়ে দিয়ে খন্দক পার হয়ে শহরে প্রবেশ করার চেষ্টা করবো। যদি ওরা না হটে এবং অবিরাম তীরবৃষ্টি অব্যাহত রাখে তবে ততোক্ষণ পর্যন্ত অপেক্ষা করবো, যতোক্ষণ ওদের তীরের মজুদ শেষ না হবে। একদিকে খাদ্যঘাটতি অন্য দিকে অস্ত্রঘাটতি ওদেরকে এক সময় পিছু হটতে বাধ্য করবে। আর তখন বিজয় এসে আমাদের পায়ে চুমু খাবে।’